Predkladacia správa

Ministerstvo zdravotníctva Slovenskej republiky predkladá návrh zákona o povolaní sestry, o povolaní pôrodnej asistentky, o Slovenskej komore sestier a pôrodných asistentiek a o zmene a doplnení zákona Slovenskej národnej rady č. 14/1992 Zb. o Slovenskej komore stredných zdravotníckych pracovníkov a o Slovenskej komore zubných technikov v znení neskorších predpisov.

Návrh zákona sa predkladá na základe Plánu legislatívnych úloh vlády Slovenskej republiky na rok 2001. Uvedená úloha vyplýva aj z uznesenia vlády Slovenskej republiky č. 703 zo dňa 18. júla 2001 k monitoru plnenia Prioritných úloh vlády Slovenskej republiky  v súlade s uznesením vlády Slovenskej republiky č. 17/2001 k 11. júlu 2001 a aktualizácii uznesenia vlády Slovenskej republiky č. 17/2001 v súlade s bodom B.2 uznesenia vlády Slovenskej republiky č. 492/2001 vyplývajúcich predložiť na rokovanie vlády Slovenskej republiky do 20. septembra 2001 návrh zákona o povolaní sestry a pôrodnej asistentky. 

Cieľom  návrhu zákona je upraviť povolanie sestry a povolanie pôrodnej asistentky, odborné a etické zásady výkonu týchto povolaní a reguláciu výkonu povolania sestry a povolania pôrodnej asistentky prostredníctvom registrácie. 
Povolanie sestier a povolanie pôrodných asistentiek  je v práve Európskej únie upravené Smernicou Rady z 27. júna 1977 č. 77/452/EEC o vzájomnom uznávaní diplomov, certifikátov a iných dokladov o formálnej kvalifikácii sestier pre všeobecnú starostlivosť, vrátane opatrení na uľahčenie efektívneho vykonávania  práva slobodne poskytovať služby, Smernicou Rady z 27. júna 1977 č. 77/453/EEC o koordinácii zákona predpisu alebo administratívneho opatrenia o činnosti zdravotných sestier zodpovedných za všeobecnú starostlivosť, Smernicou Rady z 21. januára 1980 č. 80/154/EEC o vzájomnom uznávaní diplomov, certifikátov a iných dokladov o formálnych kvalifikáciách v pôrodnej asistencii, vrátane opatrení na uľahčenie efektívneho uplatňovania práva na etablovanie sa a slobody poskytovania služieb a Smernicou Rady z 21. januára 1980 č. 80/155/EEC o koordinácii ustanovení podľa zákona,  predpisu  alebo administratívneho opatrenia vzťahujúceho sa na započatie a vykonávanie činnosti pôrodných asistentiek. 
Predkladanou úpravou sa uvedené smernice implementujú  do právneho poriadku  Slovenskej republiky.

         Návrh zákona súčasne upravuje práva, povinnosti a postavenie Slovenskej komory sestier a pôrodných asistentiek, ako aj práva a povinnosti členov komory.

        Návrh zákona bol v dňoch 22. marca 2001 až 4. apríla 2001 zaslaný na medzirezortné pripomienkové konanie, v rámci ktorého k návrhu uplatnilo pripomienky 31 subjektov (pripomienky sú uvedené vo vyhodnotení pripomienkového konania a boli zapracované do návrhu zákona tak, ako sa v tabuľke uvádza). 

Zásadné pripomienky uplatnili tieto subjekty: Ministerstvo práce sociálnych vecí a rodiny Slovenskej republiky, Ministerstvo financií Slovenskej republiky, Ministerstvo hospodárstva Slovenskej republiky, Protimonopolný úrad Slovenskej republiky, Slovenská lekárska komora a Slovenská komora stredných zdravotníckych pracovníkov.  

Zásadné pripomienky boli prerokované:
1.	na osobitnom rokovaní dňa 18. apríla 2001 za účasti zástupcov ministerstva práce, sociálnych vecí a rodiny, ministerstva financií, ministerstva hospodárstva, Protimonopolného úradu Slovenskej republiky a Slovenskej komory stredných zdravotníckych pracovníkov (na tomto rokovaní sa podarilo  odstrániť len rozpor s ministerstvom práce, sociálnych vecí a rodiny), 
2.	na rokovaniach so Slovenskou lekárskou komorou a Slovenskou komorou stredných zdravotníckych pracovníkov 24. apríla 2001 a 7. mája 2001 (na uvedených rokovaniach sa zúčastnili delegovaní zástupcovia uvedených komôr,  rozpory sa podarilo odstrániť a komory sa dohodli na znení, ktoré bolo zapracované do návrhu zákona),
3.	na rokovaní na úrovni štátnych tajomníkov dňa 2. mája 2001 za účasti ministerstva financií, ministerstva hospodárstva a Protimonopolného úradu Slovenskej republiky, (rozpory týkajúce sa povinného členstva a prenosu kompetencií sa nepodarilo odstrániť),
4.	zásadné pripomienky s dotknutými orgánmi boli prerokované na úrovni                    p. ministrov a rozpory boli odstránené.

Návrh zákona bol dňa 11. júna 2001 prerokovaný v Odvetvovej rade hospodárskej a sociálnej dohody v rezorte zdravotníctva, ktorá ho zobrala na vedomie a odporučila predložiť na ďalšie legislatívne prerokovanie.

Dňa 29. júna 2001 bol návrh zákona prerokovaný v súlade s § 3 ods. 2 zákona č. 166/1999 Z. z.  o hospodárskom a sociálnom partnerstve (zákon o tripartite) v Rade hospodárskej a  sociálnej dohody Slovenskej republiky. Rada hospodárskej a sociálnej dohody Slovenskej republiky s predloženým návrhom zákona súhlasila s pripomienkami, ktoré sa do návrhu zapracovali a odporučila ho predložiť na ďalšie legislatívne prerokovanie.

V Legislatívnej rade vlády Slovenskej republiky bol návrh zákona prerokovaný dňa 19. júla 2001 so záverom, že Legislatívna rada vlády Slovenskej republiky sa ešte osobitne vyjadrí k povinnému členstvu sestier a pôrodných asistentiek. Dňa 21. augusta 2001 Legislatívna rada vlády Slovenskej republiky rozhodla, že sa zachováva pôvodný právny stav v tejto veci podľa zákona Slovenskej národnej rady č. 14/1992 Zb. o Slovenskej komore stredných zdravotníckych pracovníkov a o Slovenskej komore zubných technikov a nebude sa zavádzať povinné členstvo pre všetky sestry a pôrodné asistentky. Legislatívna rada vlády Slovenskej republiky odporučila po zapracovaní pripomienok predložiť návrh zákona na rokovanie vlády Slovenskej republiky. 
Návrh zákona bol upravený v zmysle pripomienok Legislatívnej rady vlády Slovenskej republiky  a predkladá sa na rokovanie vlády Slovenskej republiky bez  rozporov.